Winburg-boer sterf 2 weke ná pa ook aan Covid-19 | Netwerk24
Deur Marita Herselman 14 Junie 2021 16:45
'n Saai-en-veeboer van Winburg in die Vrystaat is twee weke ná sy pa ook aan Covid-19 dood.
Corrie (links) en Chris Trytsman sr. (regs) van Winburg, wat twee weke ná mekaar aan Covid-19 dood is, staan aan weerskante van Pieter Möller, voorheen by Vrystaat Landbou.
Chris Trytsman sr. (60) was 'n week in die Busamed-hospitaal in Bloemfontein en is Sondag om 21:20 dood, sê sy seun, Chris jr.
Sy dood kom kort ná dié van sy pa, Corrie (86), van die plaas Waterstroom in die distrik wat as 'n leierboer beskou was.
Trytsman het met sy pa se dood aan Netwerk24 gesê die trane van Corrie se geliefdes sal lê in die diep spore wat hy in die landbou gelaat het. Hy kon nie sy pa se roudiens bywoon nie omdat hy ook positief vir Covid-19 getoets was.
Hy het ook in 'n huis op Waterstroom gewoon, maar op die plaas Wander de Rest in die distrik geboer.
"My pa was 'n wyse en 'n baie vrygewige mens. As jy op sy knoppie gedruk het, was hy altyd daar," sê Chris jr.
Vir Trytsman het familie altyd eerste gekom en hy het altyd raad gehad.
"Ek dink nie daar sal ooit weer iemand soos hy wees nie."
Chris Trytsman sr. is Sondagaand aan Covid-19 dood. Foto: Facebook/Chris Trytsman
Chris Trytsman sr.
Chris jr. sê sy pa was lief daarvoor om aan werktuie te werk en het sy oupa Corrie baie met die restourasie van ou karre gehelp.
Trytsman word ook oorleef deur sy vrou, Welma, 'n dogter, Jumari Bekker, drie kleinkinders en drie sibbe, Lewies, Pierre en Hester Potgieter.